Тутыным и пIэкIэ — мыIэрысэ
Тутын емыфэным и дунейпсо махуэм хуэгъэпсауэ КъБР-м Узыншагъэр хъумэнымрэ курортхэмкIэ и министерствэм къызэригъэпэща Iуэхугъуэ гъэщIэгъуэн «Вестер-Гипер» тыкуэным дыгъуасэ щекIуэкIащ. Ар къыдаIыгъащ КъБР-м мэкъумэш хозяйствэмкIэ и министерствэмрэ республикэм и Жылагъуэ палатэм и ЩIалэгъуалэ советымрэ.
«Тутыным и пIэкIэ — мыIэрысэ» зыфIаща зэхыхьэр хуэгъэпсат цIыхухэр гъащIэ узыншэм къыхуеджэным, тутын ефэным къишэ зэраныгъэ псори нэхъ куууэ зыхегъэщIэным. Тыкуэн щIыхьэпIэм и деж къыфIадза плакатхэм къыщыгъэлъэгъуат тутын ефэным узыфэ куэд къызэрыхэкIыр, къищынэмыщIауэ ар зи Iэпэгъум езым и щхьэм и мызакъуэу, абы и Iугъуэр зыщIригъэхуми и узыншагъэм зэран зэрыхуэхъур.
— Мэкъуауэгъуэм и 1-м щегъэжьауэ республикэм узыншагъэр хъумэнымкIэ и IуэхущIапIэхэм зыри тутын щефэ хъунукъым, — жиIащ КъБР-м узыншагъэр хъумэнымрэ курортхэмкIэ и министр Шэт Ирмэ. — Тутын емыфэным теухуауэ къыдагъэкIа хабзэм дэ ткIийуэ дытетынущ, гъащIэ узыншэ ехьэкIынымкIэ псом япэу щапхъэу щытын хуейр дохутырхэращ. Дыщогугъ нобэ зэхэтша Iуэху щхьэпэм и сэбэпынагъ гуэр цIыхухэм екIыну, апхуэдэ щIыкIэкIи я узыншагъэм гулъытэ нэхъыбэ хуедгъэщIыфыну.
КъБР-м Узыншагъэр хъумэнымрэ курортхэмкIэ и министерствэм ЦIыхухэм узыфэхэм зыщахъумэжынымкIэ лэжьыгъэхэр езыгъэкIуэкI и медицинэ центрым и лэжьакIуэхэм тыкуэным къекIуалIэхэм ящыщу гупыж зыщI дэтхэнэми и тхьэмбылым и щытыкIэр спирометр IэмыпсымэмкIэ къапщытащ, тутыным нэхъ тыншу зэрызыщагъэужынум ехьэлIа чэнджэщхэр иратащ.
КъБР-м и Жылагъуэ палатэм и ЩIалэгъуалэ советым хэт ныбжьыщIэхэр къабгъэдыхьэхэм ярыхуэупсэну гъащIэ узыншэм, щIалэгъуэм я дамыгъэу мыIэрысэ щхъуантIэ дахэхэр стIолым къытралъхьат. А пхъэщхьэмыщхьэр узыншагъэмкIэ зэрысэбэпыр жраIэурэ ахэр тутыным и пIэкIэ иратырт. «Нобэ мыбдеж къекIуэлIахэм махуэм ираф тутыныр зыкIэ нэхъ мащIэ тхуэщIмэ, ари куэд и уасэщ, — жаIащ ныбжьыщIэхэм. — Шэч хэлъкъым мы Iуэхум кърихьэлIа дэтхэнэри зэхихам зэрызыщIигъэгупсысыжынум. Дыщогугъ абы иужькIэ гъащIэ узыншэм и телъхьэхэм я гупым къыхэхъуэну».
ЩхьэщэмыщI Изэ.
Сурэтыр Холлаевэ Любэ трихащ.
